REKO-ring

REKO-ring («REttferdig KOnsum») er et system for kjøp og salg av lokalmat. Lokale produsenter blir organisert i ulike "ringer", hvor så kunder kan handle hos produsenter innenfor gitt ring. Handelen blir organisert via Facebook. 

Hver REKO-ring har sin egen Facebook-gruppe der produsentene legger ut hvilke varer har for salg, deretter bestiller kundene i kommentarfeltet. Deretter møtes kundene og produsentene på avtalt tid og sted, ofte annenhver uke eller en gang i måneden.

Historie 

Modellen stammer fra Österbotten sommeren 2013. Thomas Snellman ble kjent med den franske Amap-modellen (d.e. association pour le maintien d'une agriculture de proximité), og videreutviklet konseptet i Finland. REKO-modellen startet 6. juni 2013 i Jakobstad. Nå selger denne modellen lokale matvarer i alle Finlands provinser. I september 2018 var mer enn 200 aktive REKO-grupper i Finland, med 340 000 medlemmer til sammen, og flere enn 100 grupper i Sverige, med  medlemmer tilsammen. I august 2019 var det over  medlemmer i Norden.

REKO-ringen Norge 
2016 var det første driftsåret på Magne Stenersen og Tone Bechs gård. Paret hadde sådd mye gulerøtter som de ønsket å selge direkte til forbruker, og bestemte seg for å prøve Facebook som salgskanal. Samme vinter kom Stenersen over noen som nevnte REKO-ringen. Han bestemte seg for å undersøke REKO-ringen videre og fant flere ringer i Sverige. Han tok kontakt med REKO-ringen i Borås, og startet å utvikle et tilsvarende konsept i Norge. 

Fra 2017 tok Norsk Bonde- og Småbrukarlag (NBS) inn REKO som en del av sitt lokalmatprosjekt. I november 2017 startet også de første REKO-ringene i Norge. Fra 2020 har REKO-ringen fått et eget prosjekt i NBS. Prosjektet er støttet av Innovasjon Norge, og har som formål å koordinere arbeidet med REKO-ringene i Norge. Prosjektet drifter blant annet hjemmesiden Rekonorge.no, og samarbeider med produsenter og administratorer. Per februar 2022 var det om lag 140 aktive ringer i Norge. 

I 2022 mottok NBS Matprisen 2022 i kategorien «Årets salgskanal» for REKO-prosjektet.

Virkemåte 
REKO fungerer som et matfellesskap for et begrenset geografisk område. Bestilling og markedsføring skjer i lukkede Facebook-grupper som alle kan bli med i. I REKO-modellen møtes matprodusenter og kjøpere til en avtalt tid, og forbrukeren kan kjøpe maten direkte fra produsenten uten mellomledd. Gruppen vil møte annenhver uke, hver tredje uke eller en gang i måneden, vanligvis en halv time eller en time om gangen, der maten bli utlevert. Det er ikke noe salg på stedet, men alt salg er allerede avtalt i Facebook-gruppen. Ved utleveringen betaler forbrukeren direkte til produsenten. I praksis forteller den lokale matprodusenten om tilbudet sitt på Facebook-veggen og åpner muligheten til å bestille produkter. Forbrukeren kommenterer hvilket kvantum han ønsker, og godtar å plukke opp produktene til angitt pris.

Fordeler 
Forbrukeren får mat av kjent opprinnelse. Metoden fremmer et bærekraftig forbruk, lokal produksjon som tar hensyn til miljøet, og reduserer reklame, unødvendig emballasje og transport. Handelen mellom produsent og forbruker fungerer uten mellommenn, fordi møtet og kontakt ansikt til ansikt er en viktig del av aktiviteten. Produsenter kan møte kundene sine og motta direkte tilbakemelding og utviklingsidéer fra dem, og forbrukerne har mulighet til å møte produsenten og spørre direkte om produksjon og produksjonsforhold.

Referanser 

Delingsøkonomi
Mat
Facebook
Elektronisk handel